CELEX: E2016G0005
Language: mt
Date: 2016-09-22 00:00:00
Title: Deċiżjoni tal-Kumitat Permanenti tal-Istati tal-EFTA Nru 5/2016/SC tat-22 ta' Settembru 2016 dwar il-verifika tal-programmi u l-proġetti skont il-Mekkaniżmu Finanzjarju (2014-2021) [2017/315]

23.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/18
            
         DEĊIŻJONI TAL-KUMITAT PERMANENTI TAL-ISTATI TAL-EFTA Nru 5/2016/SC
   tat-22 ta' Settembru 2016
   dwar il-verifika tal-programmi u l-proġetti skont il-Mekkaniżmu Finanzjarju (2014-2021) [2017/315]
   IL-KUMITAT PERMANENTI TAL-ISTATI TAL-EFTA
   Wara li kkunsidra l-Ftehim dwar iż-Żona Ekonomika Ewropea, minn hawn 'il quddiem riferut bħala l-Ftehim taż-ŻEE;
   Wara li kkunsidra l-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE bejn l-2014 u l-2021,
   Wara li kkunsidra l-Protokoll 38c dwar il-Mekkaniżmu Finanzjarju taż-ŻEE (2014-2021), imdaħħal fil-Ftehim taż-ŻEE permezz tal-Ftehim imsemmi hawn fuq bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE bejn l-2014 u l-2021,
   Wara li kkunsidra l-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju tan-Norveġja għall-perjodu 2014-2021,
   Wara li kkunsidra d-Deċiżjoni tal-Kumitat Permanenti tal-Istati tal-EFTA Nru 2/2016/SC tat-2 ta' Ġunju 2016 li temenda d-Deċiżjoni tal-Kumitat Permanenti tal-Istati tal-EFTA Nru 4/2004/SC tat-3 ta' Ġunju 2004 li tistabbilixxi Kumitat tal-Mekkaniżmu Finanzjarju,
   Wara li kkunsidra d-Deċiżjoni tal-Kumitat Permanenti tal-Istati tal-EFTA Nru 3/2016/SC tat-2 ta' Ġunju 2016 li testendi x-xogħlijiet tal-Uffiċċju għall-Mekkaniżmu Finanzjarju taż-ŻEE u l-Mekkaniżmu Finanzjarju tan-Norveġja;
   Wara li kkunsidra d-Deċiżjoni tal-Kumitat tal-ESA/Qorti Nru 5/2002 tat-23 ta' Ottubru 2002 dwar il-Mandat tal-Bord tal-Awdituri tal-EFTA (“Stati Membri tal-EFTA li huma membri taż-ŻEE”);
   IDDEĊIEDA DAN LI ĠEJ:
   Artikolu 1
   Il-Bord tal-Awdituri għandu jaġixxi bħala l-awtorità suprema għall-verifika tal-programmi u l-proġetti skont il-Mekkaniżmu Finanzjarju taż-ŻEE 2014-2021 (minn hawn 'il quddiem riferut bħala “l-Mekkaniżmu Finanzjarju taż-ŻEE”). Dan jinkludi l-verifika tal-programmi u l-proġetti fl-Istati Benefiċjarji, il-ġestjoni tal-programmi u l-proġetti mill-Istati Benefiċjarji u l-implimentazzjoni tal-Mekkaniżmu Finanzjarju taż-ŻEE. Il-Bord tal-Awdituri jista' wkoll iwettaq verifika tal-Uffiċju tal-Mekkaniżmu Finanzjarju fir-rigward tal-Mekkaniżmu Finanzjarju taż-ŻEE.
   Artikolu 2
   Il-Bord tal-Awdituri għandu jikkonsisti f'ċittadini tal-Istati tal-EFTA li jagħmlu parti mill-Ftehim taż-ŻEE u preferibbilment li huma membri tal-istituzzjonijiet supremi tal-verifika tal-Istati tal-EFTA. Għandhom joffru kull garanzija ta' indipendenza. Uffiċjal tal-EFTA ma jistax jinħatar awditur qabel ikun spiċċa l-intervall ta' tliet snin mit-tmiem tal-kariga tiegħu ma' kwalunkwe istituzzjoni tal-EFTA.
   Artikolu 3
   Il-membri tal-Bord tal-Awdituri li jwettqu verifiki skont l-Artikolu 1 għandhom ikunu l-istess persuni li jiġu maħtura fi u għall-istess mandat kif stabbilit fid-Deċiżjonijiet tal-Kumitat tal-ESA/Qorti, Nru 9, 10 u 11 tat-12 ta' Diċembru 2013 mill-Ħatra mill-ġdid tal-Membri tal-Bord tal-Awdituri tal-EFTA (“Stati Membri tal-EFTA li huma membri taż-ŻEE”). Hekk kif jiskadi l-mandat tagħhom il-membri tal-Bord tal-Awdituri li jwettqu verifiki skont l-Artikolu 1 għandhom ikunu l-persuni maħtura skont id-deċiżjoni tal-Kumitat tal-ESA/Qorti.
   Artikolu 4
   Il-membri tal-Bord tal-Awdituri għandhom ikunu kompletament indipendenti fil-qadi ta' dmirijiethom.
   Artikolu 5
   Il-membri tal-Bord tal-Awdituri għandhom jikkoperaw mill-qrib mal-persuna jew persuni fdati bil-verifiki korrispondenti skont il-Mekkaniżmu Finanzjarju Norveġiż għall-perjodu 2014-2021 fil-verifiki tal-attivitajiet relatati maż-żewġ Mekkaniżmi Finanzjarji.
   Artikolu 6
   In-nefqa fir-rigward ta' verifiki xierqa u proporzjonati msemmija fl-Artikolu 1 għandha tkun iffinanzjata mill-baġit amministrattiv tal-Mekkaniżmu Finanzjarju taż-ŻEE. Abbażi ta' baġit propost mill-Bord tal-Awdituri u rakkomandazzjoni mill-Kumitat tal-Mekkaniżmu Finanzjarju (minn hawn 'il quddiem l-“KMF”), il-Kumitat Permanenti għandu jaqbel dwar l-ammont li għandu jingħata għal dan l-iskop.
   Artikolu 7
   Il-Bord tal-Awdituri jista' jqabbad esperti esterni sabiex jgħinuh. L-esperti esterni jridu jissodisfaw l-istess kriterji ta' indipendenza u jikkonformaw mal-istess dmir ta' kooperazzjoni stipulat fl-Artikolu 5 bħall-membri tal-Bord tal-Awdituri.
   Artikolu 8
   Il-Bord tal-Awdituri għandu jinforma lill-KMF u jirrapporta lill-Kumitat Permanenti tal-Istati tal-EFTA dwar il-verifika msemmija fl-Artikolu 1. Huwa jista' jressaq proposti għall-azzjoni.
   Artikolu 9
   Il-Bord tal-Awdituri għandu jipproponi t-termini ta' referenza tiegħu dwar il-verifika msemmija fl-Artikolu 1 u jressaqhom, wara konsultazzjoni mal-KMF, quddiem il-Kumitat Permanenti tal-Istati tal-EFTA għall-adozzjoni.
   Artikolu 10
   Din id-Deċiżjoni jkollha effett immedjat.
   Artikolu 11
   Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta', Il-Ġurnal Uffiċjali tal-Unjoni Ewropea.
   
      Magħmul fi Brussell, it-22 ta' Settembru 2016.
      
         
            Għall-Kumitat Permanenti
         
         Bergdis ELLERTSDÓTTIR
         
            President
         
         Kristinn F. ÁRNASON
         
            Segretarju Ġenerali